《初见庐山》
宋代·陈舜俞

溯洄江上山，千里皆可爱。忽见匡庐峰，气势一何大。

崔嵬青天屏，叆叇白云盖。藤萝拂金绳，瀑水挂玉带。

未雨龙穴藏，摩空鸟飞碍。疑非红尘间，邈在万物外。

闻有高世士，眠云不知载。饮露餐朝霞，啸月下天籁。

轩冕何足道，天地乃投芥。吾能与之游，无庸去浮海。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。